Diwedd y Byd (drama)

Drama gan Meic Povey yw Diwedd y Byd a gafodd ei chyflwyno am y tro cyntaf gan Theatr Bara Caws ym 1993. Aeth Povey ati i greu dilyniant i'r ddrama yn 1999, a'i galw'n Yr Hen Blant. Cyhoeddodd Dalier Sylw / Sgript Cymru [Dalier Sylw] a'r CAA y ddwy ddrama yn 2001. Yn 2013 roedd y gyfrol mewn print.Gwefan Gwales; adalwyd 16 Hydref 2013

Disgrifiad byr
"Ar diwrnod braf ddiwedd gwyliau'r haf [ym 1962] mae pedwar o blant y wlad - Rhi, Ems, Mags a Deio - ar antur olaf cyn symud ymlaen i'r ysgol fawr a newid byd. Ond tybed ddaw'r chwalfa ynghynt na'r disgwyl?"

Mae'r ddrama yn dilyn hynt a helynt criw o blant, wrth ddod wyneb yn wyneb â chymhlethdodau a rhagrith y gymdeithas Gymreig yn ystod ail hanner yr 20g. Mae'r ail ddrama yn ail-ymweld â'r plant wedi iddynt dyfu.

Botwm Crys yn cadw lle

 Cefndir 
Diflaniad Cymreictod a ffordd o fyw yn y chwedegau cynnar yw cefndir i'r ddrama. Yn ôl yr awdur ym 1993, Diwedd y Byd oedd "ei ddrama fwyaf personol eto." 

"Mae hi'n seiliedig ar fy mhlentyndod i yn Nant Gwynant" eglurodd Povey, "lle roeddwn i'n byw nes oeddwn i'n unarddeg. Pedwar o blant tua'r un oed a hynny sydd yma, yn byw mewn lle mynyddig, anghysbell, ynysig, digon tebyg i'r ardal lle ces i fy magu," ychwanegodd ym 1993.

"Rhan o'r byd newydd dieithr fydd yr iaith Saesneg, nad oes ganddynt ond rhyw grap arni. Hunangofiannol yw hynny eto. Er fod yna lawer o dai ha' yn yr ardal, hyd yn oed yn y pumdegau, roedd siarad Saesneg yn rhywbeth estron iawn inni - fusutors oedd yr unig Saeson roeddan ni'n eu nabod."

Gyda'r ddrama wedi'i gosod mewn cyfnod pan oedd y tensiwn rhwng Rwsia ac America ar ei gryfaf, a rhyfel niwclear yn fygythiad real iawn, mae yna ail ystyr i deitl y ddrama, er fod Povey yn pwysleisio nad drama boliticaidd mohoni.

 Cymeriadau 
 Mags
 Rhi
 Deio
 Em

 Cynyrchiadau Nodedig 
bawd|Rhaglen y cynhyrchiad gwreiddiol ym 1993
Llwyfannwyd y ddrama'n wreiddiol gan Theatr Bara Caws ym 1993 gyda Meic Povey ei hun yn cyfarwyddo. Cast:
bawd|Llun o gynhyrchiad Theatr Bara Caws 1993
 Mags - Catherine Aran
 Rhi - Siân James
 Deio - Maldwyn John
 Em - Merfyn Pierce Jones

Ail lwyfannwyd y ddrama gan Gwmni Theatr Gwynedd ym 1999 o dan gyfarwyddyd Sian Summers gyda'r cast canlynol:

 Mags - Gwenno Elis Hodgkins
 Rhi - Betsan Llwyd
 Deio - Maldwyn John
 Em - Dafydd Dafis

Gweler hefyd
Rhestr llyfrau Cymraeg
Wicipedia:Wicibrosiect Llyfrau Gwales

Cyfeiriadau

Categori:Dramâu Cymraeg
Categori:Llyfrau Cymreig 2001
Categori:Theatr Gymraeg y 1990au
Categori:Theatr Gymraeg y 2000au
Categori:Dramâu Cymraeg gan ddramodwyr o Gymru